Sko, ledninger, kosteskafte og lederemme, det var bare nogle af de remedier, et forældrepar brugte til at banke deres børn med. Forældreparret blev ved retten i Hjørring fredag eftermiddag kendt skyldige i gennem 10 år at have udsat deres 6 børn for vold og mishandling. De mange tæsk er gået værst ud over den ældste datter, som også anmeldte sagen til politiet den 20. januar 2015. Her var politiet i samarbejde med Frederikshavn Kommune på hjemmebesøg ved familien, som efter samtaler med børnene kunne konkludere, at der var noget galt i hjemmet. I retten forklarede den ældste datter om mishandlingen, mens hendes lillebror nægtede at udtale sig. Retten lagde dog vægt på, at han tidligere har fortalt politiet om et hjem præget af vold. Moderen blev ikendt et års ubetinget fængsel og skal betale en erstatning på 20.000 kroner til den ældste datter og 5000 kroner til de yngste børn. Faderen skal mentalundersøges før strafudmålingen kan foregå. Børnene er i dag mellem 2 og 17 år. De er alle anbragt uden for hjemmet, men de fem yngste søskende har stadig samvær med forældrene.

Referat:
Et forældrepar blev fredag eftermiddag kendt skyldige i at have banket deres børn gennem 10 år.